蒙某借示新詩不勝嘆服輒妄作五言一首以誌欣慕
作者：劉敞
朝代：宋

paragraphs: 元化陶鈞外，中樞斗極邊。
濟時俱陟降，均逸暫蕃宣。
近輔城連十，東方騎累千。
親歡主于適，時論老而傳。
養志古何有，承顔能浩然。
君羮鼎味在，綵服衮衣聫。
德表真希世，天倫略比肩。
名今萬石最，學肯一經專。
相戒南陔養，賡歌棠樹篇。
塤箎盛迭奏，金玉爛相鮮。
錫類迂深眷，懷歸私自憐。
一聞詩禮意，特悟昔人賢。